Da Kontinentalkongressen forsøgte at regere de stadigt voksende amerikanske stater, opdagede delegerede, at de magtindskrænkende begrænsninger pålagt centralregeringen ikke virkede. Da regeringens svagheder, især efter Shays' oprør, blev tydelige, begyndte nogle prominente politiske tænkere i den spæde union at efterspørge ændringer i Artiklerne. Det var deres håb at skabe en stærkere regering. Oprindelig mødtes nogle stater for at håndtere deres samhandel og økonomiske problemer. Men da flere stater blev interesserede i at mødes for at ændre Artiklerne, blev der den 25. maj 1787 afholdt et møde i Philadelphia. Dette blev til Forfatningskonventet. Der blev hurtigt enighed om at ændringer ikke ville virke, og i stedet skulle Artiklerne i deres helhed erstattes. Den 4. marts 1789 blev regeringen under Artiklerne erstattet med den føderale statsmagt under forfatningen. Den nye Forfatning gav mulighed for en langt stærkere føderal statsmagt ved at etablere et statsoverhoved (præsidenten), domstole og beskatningsbeføjelser.